《花发沁园春 月夜布席绿萼梅花下同友人小饮》
清代·陈维崧

借月为花，将花做月，濛濛一树皴玉。银椀筛春，琼箫暖夜，值得珍珠几斛。

冰肌睡足。更掩映、生绡六幅。念月姊彻夜孤寒，梅妃自小幽独。

花影风摇簌簌。任春城夜阑，画鼓频续。金炉烬处，珠斗斜时，月与梅花微绿。

清辉满目。拚吹灭、枝枝银烛。夜深沈、我醉休扶，和月和花同宿。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。